Ego Odo dux Burgundie notum facio omnibus tam presentibus quam futuris quod cum Wiardus miles de Gillans debuisset monachis Cisterciensibus vigintiquinque solidos annuatim in redditu et in morte sua eisdem decem solidos annuos pro anime sue remedio contulisset Odo de Terre ad quem ex parte uxoris sue predicti Wiardi devenit hereditas in mea presentia memoratis monachis assignavit tam vigintiquinque quam decem solidos super pratum quoddam quod situm est sub Balon et vocatur Pracerons. Ita quod quicumque predictum pratum tenuerit prescriptos trigintaquinque solidos tenebitur persolvere media quadragesima nuncio monachorum. Si vero prefatus census non fuerit redditus pratum ipsum tenebunt monachi quoadusque census fuerit persolutus. Concessit etiam idem Odo quod nec ipse nec alius qui prefatum pratum tenuerit ipsum vendere vel invadiare poterit nisi de assensu Cisterciensis nec alicui ecclesie alii in elemosinam poterit assignare. Istam assignationem laudaverunt Donnons uxor Odonis et duo eorum filii Stephanus et Odo. Quod ut maiorem obtineat firmitatem ego ad petitionem prefati Odonis de Terre sigilli mei munimine roboravi.